b'\n_START_ARTICLE_\nEdvardas Danilevi\xc4\x8dius\n_START_SECTION_\nBiografija\n_START_PARAGRAPH_\n1935\xe2\x80\x931940\xc2\xa0m. mok\xc4\x97si prad\xc5\xbeios mokykloje, 1940\xe2\x80\x931945\xc2\xa0m. Skapi\xc5\xa1kio progimnazijoje ir Kupi\xc5\xa1kio gimnazijoje. U\xc5\xbe pasisakym\xc4\x85 prie\xc5\xa1 sovietin\xc4\x99 okupacij\xc4\x85 1945\xe2\x80\x931946 m. kal\xc4\x97jo Panev\xc4\x97\xc5\xbeio kal\xc4\x97jime, Pe\xc4\x8dioros lageriuose, Abez\xc4\x97s kal\xc4\x97jime, Komija (1996 m. reabilituotas).1947 m. baig\xc4\x97 Kauno suaugusi\xc5\xb3j\xc5\xb3 gimnazij\xc4\x85. 1948\xe2\x80\x931953\xc2\xa0m. studijavo Lietuvos veterinarijos akademijoje.1953\xe2\x80\x931954\xc2\xa0m. Gruzd\xc5\xbei\xc5\xb3 veterinarijos technikumo, 1954-1960 m. \xc5\xa0iauli\xc5\xb3 agrozootechnikumo d\xc4\x97stytojas. Dirbdamas technikumuose vadovavo speciali\xc5\xb3j\xc5\xb3 moksl\xc5\xb3 metodinei komisijai ir moksleivi\xc5\xb3 gamybiniam mokymui, buvo mokomojo \xc5\xabkio veterinarijos gydytojas antraeilininkas, aktyviai dalyvavo Mokslini\xc5\xb3 \xc5\xbeini\xc5\xb3 propagavimo ir Helmintologijos draugij\xc5\xb3 veikloje. Nuo 1960\xc2\xa0m. dirbo Lietuvos veterinarijos mokslinio tyrimo institute (LVMTI): 1960\xe2\x80\x931967\xc2\xa0m. Helmintologijos skyriaus ved\xc4\x97jas, 1967\xe2\x80\x931973\xc2\xa0m. direktoriaus pavaduotojas mokslui, 1973\xe2\x80\x931987\xc2\xa0m. LVMTI direktorius, 1987\xe2\x80\x931993 m. Epizootologijos ir parazitologijos sektoriaus ved\xc4\x97jas. 1994\xc2\xa0m. suteiktas profesoriaus vardas. Lietuvos veterinarijos istorijos muziejaus, veikusio LVMTI 1968\xe2\x80\x931983 m., \xc4\xafk\xc5\xabrimo iniciatorius.\xc2\xa0 Paskelb\xc4\x97 publikacij\xc5\xb3 apie veterinarijos raid\xc4\x85 Lietuvoje nuo XVII a. pabaigos iki 1991 m. Para\xc5\xa1\xc4\x97 scenarij\xc5\xb3 \xe2\x80\x9eKiauli\xc5\xb3 lig\xc5\xb3 profilaktika\xe2\x80\x9c, pagal kur\xc4\xaf Lietuvos kino studija suk\xc5\xabr\xc4\x97 mokslo populiarinimo film\xc4\x85, dubliuot\xc4\x85 rus\xc5\xb3 k. ir tira\xc5\xbeuot\xc4\x85 TSRS (1974-1976 m.). Lietuvos helmintolog\xc5\xb3 draugijos narys (1958-1991 m.), Baltijos parazitolog\xc5\xb3 draugijos narys (nuo 1991 m.). _NEWLINE_Vadov\xc4\x97lio \xe2\x80\x9eVeterinarin\xc4\x97 parazitologija\xe2\x80\x9c (1966 m.) bendraautorius, kit\xc5\xb3 9 knyg\xc5\xb3, 3 bro\xc5\xa1i\xc5\xabr\xc5\xb3, 160 mokslini\xc5\xb3 straipsni\xc5\xb3 autorius ir bendraautorius, straipsni\xc5\xb3 rinkini\xc5\xb3 sudarytojas, stambi\xc5\xb3 monografij\xc5\xb3 ir vadov\xc4\x97li\xc5\xb3 recenzentas. Veterinarijos, gyvulininkyst\xc4\x97s, gamtos ir kt. klausimais paskelb\xc4\x97 daugiau kaip 60 mokslo populiarinimo straipsni\xc5\xb3. Pareng\xc4\x97 rekomendacij\xc5\xb3, metodini\xc5\xb3 nurodym\xc5\xb3 kovai su gyvuli\xc5\xb3 parazitoz\xc4\x97mis. Oficialus Lietuvoje leid\xc5\xbeiam\xc5\xb3 enciklopedij\xc5\xb3 mokslinis konsultantas. Paskelb\xc4\x97 publikacij\xc5\xb3 apie veterinarijos raid\xc4\x85 Lietuvoje nuo XVII a. pabaigos iki 1991 m. _NEWLINE_1977 m. suteiktas LTSR nusipelnusio veterinarijos gydytojo garb\xc4\x97s vardas. U\xc5\xbe veterinarijos mokslo pl\xc4\x97tojim\xc4\x85 1976 m. apdovanotas akad. S.N.Vi\xc5\xa1eleskio atminimo medaliu. U\xc5\xbe kovos metod\xc5\xb3 su helmintoz\xc4\x97mis parengim\xc4\x85 1983 m. apdovanotas akad. K.I.Skriabino atminimo medaliu._NEWLINE_Lietuvos politkalini\xc5\xb3 ir tremtini\xc5\xb3 s\xc4\x85jungos narys nuo 1996 m.\n_START_SECTION_\nMokslin\xc4\x97 veikla\n_START_PARAGRAPH_\nMokslinio darbo sritis\xc2\xa0\xe2\x80\x93 helmintologija: helmint\xc5\xb3 sensibilizuojantis, alerginis ir imunosupresinis poveikis \xc5\xa1eimininko organizmui; plataus spektro antihelmintik\xc5\xb3 panaudojimo galimyb\xc4\x97s gyvuli\xc5\xb3 gydymui bei profilaktikai. 1964 m. Lietuvos \xc5\xbeem\xc4\x97s \xc5\xabkio akademijoje apgyn\xc4\x97 biologijos moksl\xc5\xb3 kandidato disertacij\xc4\x85 \xe2\x80\x9eEchinokokoz\xc4\x97s situacija Lietuvos TSR ir kiauli\xc5\xb3 ehinokokoz\xc4\x97s imunodiagnostika\xe2\x80\x9c, 1995 m. nostrifikuotas gamtos moksl\xc5\xb3 daktaru. 1991 m. S\xc4\x85junginiame K.Skriabino helmintologijos mokslo tyrimo institute apgyn\xc4\x97 veterinarijos moksl\xc5\xb3 daktaro disertacij\xc4\x85 \xe2\x80\x9eKiauli\xc5\xb3 ezofagostomoz\xc4\x97 (sensibilizuojantis ir imunosupresinis Oesophagostumum dentatum Rudophi, 1803 poveikis \xc4\xaf \xc5\xa1eimininko organizm\xc4\x85, epizootologija ir kovos priemon\xc4\x97s)\xe2\x80\x9c, 1993 m. nostrifikuotas agrarini\xc5\xb3 moksl\xc5\xb3 habilituotu daktaru. Para\xc5\xa1\xc4\x97 bro\xc5\xa1i\xc5\xabr\xc5\xb3 apie praktines priemones kovai su gyvuli\xc5\xb3 ligomis, gamtosaug\xc4\x85.'